P6_TA(2006)0342

Απλούστευση και βελτίωση της Κοινής Αλιευτικής Πολιτικής (2006-2008)

Ψήφισμα του Ευρωπαϊκού Κοινοβουλίου σχετικά με το σχέδιο δράσης 2006-2008 για την απλούστευση και τη βελτίωση της Κοινής Αλιευτικής Πολιτικής (2006/2053(INI))

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο με τίτλο "Σχέδιο Δράσης 2006-2008 για την απλούστευση και τη βελτίωση της Κοινής Αλιευτικής Πολιτικής" (COM(2005)0647),

- έχοντας υπόψη την ανακοίνωση της Επιτροπής με τίτλο "Προοπτικές απλούστευσης και βελτίωσης του ρυθμιστικού περιβάλλοντος της Κοινής Αλιευτικής Πολιτικής" (COM(2004)0820), και το έγγραφο εργασίας των υπηρεσιών της Επιτροπής με τίτλο "Ανάλυση των δυνατοτήτων απλούστευσης και βελτίωσης του ρυθμιστικού περιβάλλοντος της Κοινής Αλιευτικής Πολιτικής και της εφαρμογής του" (SEC(2004)1596),

- έχοντας υπόψη την ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών με τίτλο "Εφαρμογή του κοινοτικού προγράμματος της Λισαβόνας: Στρατηγική για την απλούστευση του ρυθμιστικού περιβάλλοντος" (COM(2005)0535),

- έχοντας υπόψη τα συμπεράσματα του Συμβουλίου της 15ης Απριλίου 2005 όσον αφορά την ανακοίνωση της Επιτροπής με τίτλο "Προοπτικές απλούστευσης και βελτίωσης του ρυθμιστικού περιβάλλοντος της Κοινής Αλιευτικής Πολιτικής" (8077/2005),

- έχοντας υπόψη τη διοργανική συμφωνία για τη βελτίωση της νομοθεσίας της 16ης Δεκεμβρίου 2003 που συνήφθη μεταξύ του Ευρωπαϊκού Κοινοβουλίου, του Συμβουλίου και της Επιτροπής [1],

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Αλιείας (A6-0228/2006),

A. λαμβάνοντας υπόψη ότι η βελτίωση και απλούστευση του νομοθετικού περιβάλλοντος, που έχει ως στόχο να το καταστήσει πιο αποτελεσματικό και διαφανές, είναι μια κατά προτεραιότητα δράση της Ευρωπαϊκής Ένωσης προς όφελος των πολιτών και στο πλαίσιο της ενίσχυσης της ανταγωνιστικότητας, της οικονομικής μεγέθυνσης και της βιώσιμης ανάπτυξης, συμβάλλοντας έτσι στους στόχους της Λισαβόνας,

B. λαμβάνοντας υπόψη ότι οι επαγγελματίες και τα εθνικά διοικητικά όργανα εκφράζουν τη λύπη τους για τη διασπορά και την αλληλεπικάλυψη μέτρων, για την έλλειψη σαφήνειας και κατανόησης των υφιστάμενων κειμένων καθώς και για τις δυσκολίες που απορρέουν από τα διοικητικά τέλη που επιβάλλονται βάσει πληθώρας ενίοτε περιττών υποχρεώσεων,

Γ. λαμβάνοντας υπόψη ότι η απλοποίηση των κανόνων που διέπουν την κοινή αλιευτική πολιτική (ΚΑΠ) πρέπει να γίνει με ευρεία συμμετοχή των αλιέων και των λοιπών ενδιαφερομένων,

Δ. λαμβάνοντας υπόψη ότι πρέπει να ζητείται η γνώμη του αλιευτικού κλάδου εντός χρονικών ορίων που του επιτρέπουν την αποτελεσματική συμμετοχή και την προς τα ανάντη εμπλοκή του στη διαδικασία λήψης αποφάσεων,

E. λαμβάνοντας υπόψη ότι η αποτελεσματικότητα της ΚΑΠ συνδέεται στενά με τη δημιουργία εναρμονισμένου συστήματος επιθεωρήσεων και ελέγχου, που να εφαρμόζεται σε όλους τους επαγγελματίες,

1. εκφράζει την έντονη ικανοποίησή του σε σχέση με αυτό το τομεακό σχέδιο δράσης για την απλούστευση και βελτίωση της ΚΑΠ·

2. προσυπογράφει πλήρως τους στόχους που καθορίζονται από την Επιτροπή, κυρίως δε τη βελτίωση της σαφήνειας των υφιστάμενων κειμένων, την απλούστευσή τους, καθώς και την καλύτερη κατανόησή τους, τη μείωση των διοικητικών τελών και δαπανών των εθνικών διοικήσεων που είναι αρμόδιες για την αλιεία και την ελάφρυνση των τελών και των υποχρεώσεων των αλιέων·

3. αντιμετωπίζει θετικά τη μεθοδολογία που προτείνει η Επιτροπή, ιδίως τον καθορισμό τριετούς σχεδίου δράσης για την περίοδο 2006-2008·

4. υποστηρίζει την εκτίμηση της Επιτροπής ότι είναι αναγκαίο να επικεντρωθούν οι προσπάθειες απλούστευσης στην πολιτική διατήρησης και στον έλεγχο των αλιευτικών δραστηριοτήτων·

5. εκτιμά ότι είναι βασική η πραγματική ενίσχυση της προνομοθετικής διαβούλευσης με όλα τα ενδιαφερόμενα μέρη αναφορικά με τα προτεινόμενα μέτρα και ότι αυτή πρέπει να πραγματοποιείται όσο το δυνατόν νωρίτερα, προκειμένου να επιτρέψει στους ενδιαφερομένους να συμβάλουν αποτελεσματικά στις προπαρασκευαστικές εργασίες πριν από κάθε νομοθετική πρόταση·

6. εκτιμά ότι για όλες τις νομοθετικές προτάσεις πρέπει να έχει προηγηθεί ανάλυση των επιπτώσεων· εκφράζει την πεποίθηση ότι αυτή η ανάλυση πρέπει να στηρίζεται σε ακριβείς, αντικειμενικές και πλήρεις πληροφορίες και ότι πέραν τούτου πρέπει να δημοσιεύεται σε εύθετο χρόνο·

7. θεωρεί ότι είναι βασικό να προβλέπεται επαρκής προθεσμία μεταξύ της έγκρισης και της έναρξης ισχύος κάθε νέου κανονιστικού μέτρου προκειμένου να επιτρέπεται στα ενδιαφερόμενα μέρη να προσαρμόζονται·

8. εκτιμά ότι η σύνταξη των κανονιστικών κειμένων πρέπει να είναι πλέον ακριβής και πλέον κατανοητή για τα εμπλεκόμενα μέρη·

9. θεωρεί ότι είναι αναγκαία η συστηματική αξιολόγηση της αποτελεσματικότητας και της υλοποίησης των εγκεκριμένων μέτρων με βάση αντικειμενικούς δείκτες, καθορισμένους με σαφήνεια·

10. εμμένει στο γεγονός ότι οι συμβουλευτικοί φορείς (ειδικότερα τα Περιφερειακά Γνωμοδοτικά Συμβούλια και οι Συμβουλευτικές Επιτροπές για την Αλιεία και την Υδατοκαλλιέργεια) πρέπει να διαδραματίζουν ολοκληρωμένο ρόλο στη διαδικασία απλούστευσης και αξιολόγησης της αποτελεσματικότητας και εφαρμογής των υφισταμένων και νέων μέτρων· εκτιμά ότι στενότερη διαβούλευση με αυτούς τους φορείς θα έχει αναμφιβόλως επίπτωση σ' αυτούς που εμπλέκονται στον τομέα της αλιείας συνδέοντάς τους στενότερα με την αλιευτική νομοθεσία·

11. θεωρεί σημαντική την αναθεώρηση της νομικής δομής των διατάξεων που αφορούν τα τεχνικά μέτρα, τα μέτρα διαχείρισης των αλιευτικών δραστηριοτήτων, τα μέτρα ελέγχου και τα όρια επιτρεπόμενων αλιευμάτων, ιδίως προκειμένου να αποσαφηνιστούν τα κείμενα, να καταστούν περισσότερο κατανοητά και συνεκτικά, να καταργηθούν οι απαρχαιωμένες διατάξεις, να συμπυκνωθούν και να εδραιωθούν οι διατάξεις οι σχετικές με κάθε πτυχή της ΚΑΠ·

12. υπογραμμίζει τις κατευθυντήριες γραμμές απλούστευσης, που απαριθμούνται στο σχέδιο δράσης για τη ρύθμιση των συνόλων επιτρεπομένων αλιευμάτων (TAC)/ποσοστώσεων και της αλιευτικής δραστηριότητας, ιδίως τη διακριτή μεταχείριση των διαφόρων τρεχουσών συνιστωσών, τη στόχευση των αποφάσεων σε ομοειδείς ομάδες και την ανάπτυξη πολυετούς προγραμματισμού·

13. εκφράζει την ικανοποίησή του για την πρόθεση της Επιτροπής, που στοχεύει στη μεταρρύθμιση της υφιστάμενης νομοθεσίας μέσω της βαθμιαίας κατηγοριοποίησης των τεχνικών μέτρων ανά ιχθυότοπο, αποσαφηνίζοντας παράλληλα όλες τις ισχύουσες διατάξεις και μεριμνώντας για τη μεγαλύτερη συνοχή και εναρμόνιση του συνόλου του κανονιστικού πλαισίου·

14. απορρίπτει την πιθανότητα που παρουσίασε σε γενικές γραμμές η Επιτροπή για την υποβολή ενός "συνοπτικού" κανονισμού για τα τεχνικά μέτρα προς το Συμβούλιο, τον οποίο θα ακολουθήσουν λεπτομερείς κανονισμοί της Επιτροπής, καθώς τόσο ουσιαστικές πτυχές, όπως το σύνολο των τεχνικών μέτρων που θα διέπουν τον κοινοτικό στόλο δεν είναι δυνατόν να μην αποτελέσουν θέμα συζήτησης και έγκρισης από το Ευρωπαϊκό Κοινοβούλιο και το Συμβούλιο·

15. εκφράζει την άποψη ότι πρέπει να δοθεί ιδιαίτερη προσοχή στο ενδεχόμενο να εξουσιοδοτηθούν τα κράτη μέλη να θεσπίζουν ορισμένα τεχνικά μέτρα τοπικής εμβέλειας· εκτιμά ότι, προκειμένου να αποφευχθούν οι αρνητικές περιβαλλοντικές επιπτώσεις τέτοιων διατάξεων είναι απαραίτητο η χρήση τους να αποτελεί αντικείμενο περιοδικής αξιολόγησης·

16. σημειώνει ότι το άρθρο 9 του κανονισμού (ΕΚ) αριθ. 2371/2002 του Συμβουλίου της 20ής Δεκεμβρίου 2002, σχετικά με την βιώσιμη διατήρηση και την εκμετάλλευση των αλιευτικών πόρων στο πλαίσιο της κοινής αλιευτικής πολιτικής [2] επιτρέπει ήδη στα κράτη μέλη να λαμβάνουν μέτρα, τα οποία δεν εισάγουν διακρίσεις, για τη διατήρηση και τη διαχείριση αλιευτικών πόρων και για την ελαχιστοποίηση των επιπτώσεων της αλιείας στη διατήρηση των θαλάσσιων οικοσυστημάτων εντός 12 ναυτικών μιλίων από τις γραμμές βάσης τους· προτρέπει την Επιτροπή να προχωρήσει με προσοχή στην τυχόν επέκταση αυτής της αρχής, καθώς μια εξουσιοδότηση για τη θέσπιση ορισμένων τεχνικών μέτρων τοπικής εμβέλειας δύναται να δημιουργήσει καταστάσεις διακρίσεων μεταξύ των διαφόρων κρατών μελών·

17. επικροτεί την κατά περίπτωση ανάπτυξη στοχευμένων δράσεων ανά περιφέρεια ή ανά ιχθυότοπο, οι οποίες να βασίζονται δεόντως σε επιστημονικά κριτήρια προστασίας των πόρων και σε ενδελεχή αξιολόγηση των κοινω-νικο-οικονομικών επιπτώσεων και εκτιμά ότι όλα τα ενδιαφερόμενα μέρη πρέπει να εμπλακούν άμεσα στην ανάπτυξη αυτών των διαδικασιών·

18. εκτιμά ότι τα σχέδια ανάκτησης και διαχείρισης που η Επιτροπή προτείνει ως τμήμα της ΚΑΠ πρέπει να καταστούν ευέλικτα σύμφωνα με τις πραγματικές συνθήκες αλιείας στα διάφορα κράτη μέλη·

19. επικροτεί την αυξανόμενη προσφυγή στην πληροφορική, στις τεχνολογίες πληροφορικής και στην αυτοματοποίηση προκειμένου να διευκολυνθεί η πρόσβαση στην κοινοτική νομοθεσία, καθώς και να διευκολυνθεί και να εξορθολογισθεί η συλλογή και μεταφορά των δεδομένων τόσο σε επίπεδο εθνικών διοικήσεων όσο και σε επίπεδο επαγγελματιών·

20. εκτιμά ότι η πληροφόρηση για τη νομοθεσία δεν πρέπει να διαβιβάζεται μόνον μέσω θεσμικών διαύλων, αλλά ότι πρέπει επίσης να φθάνει στα ενδιαφερόμενα μέρη απευθείας, ιδίως μέσω των ενώσεων, των περιφερειακών γνωμοδοτικών συμβουλίων, του διαδικτύου, της κατάρτισης κωδίκων συμπεριφοράς, κ.λπ.·

21. εκτιμά ότι η αυξανόμενη προσφυγή στις νέες τεχνολογίες που εγκαθίστανται στα αλιευτικά σκάφη πρέπει να πραγματοποιηθεί σταδιακά, με πρόβλεψη εξαιρέσεων για τα πιο μικρά αλιευτικά σκάφη και με τη θέσπιση αρκούντως μακροχρόνιων περιόδων μετάβασης προκειμένου να επιτραπεί στον κλάδο να προσαρμοστεί·

22. θεωρεί αναγκαία τη χορήγηση κοινοτικών ενισχύσεων για την ανάπτυξη των νέων αυτών τεχνολογιών, καθώς και για την αναγκαία ειδική κατάρτιση·

23. κρίνει απαραίτητη την ενοποίηση και την αναδιατύπωση των διατάξεων που αφορούν όλες τις πτυχές που άπτονται του ελέγχου και της εποπτείας των αλιευτικών δραστηριοτήτων·

24. καλεί την Επιτροπή να προβεί στην αναθεώρηση των κοινοτικών διατάξεων σχετικά με τα ελάχιστα ποσοστά, με στόχο την εναρμόνισή τους·

25. επαναβεβαιώνει την επιτακτική ανάγκη δημιουργίας ενός εναρμονισμένου συστήματος επιθεώρησης και ελέγχου, το οποίο να εφαρμόζεται σε όλους τους επαγγελματίες και να συνοδεύεται από ομοιόμορφο καθεστώς ερμηνευτικών διατάξεων και διαδικασιών επιβολής κυρώσεων, με στόχο την ενίσχυση της εμπιστοσύνης των αλιέων στη θεμελιώδη αρχή της ίσης μεταχείρισης· εκτιμά ότι η Κοινοτική Υπηρεσία Ελέγχου της Αλιείας πρέπει να συμβάλει σε αυτόν τον στόχο·

26. αντιμετωπίζει θετικά τη γενική αρχή που στοχεύει στον εξορθολογισμό των υποχρεώσεων των κρατών μελών και του κλάδου για την εκπόνηση εκθέσεων αλλά υπογραμμίζει τον κρίσιμο ρόλο που διαδραματίζουν ορισμένες εκθέσεις της Επιτροπής, κυρίως για θέματα ελέγχου της εκτέλεσης της ΚΑΠ·

27. θεωρεί ότι πρέπει να αποσαφηνιστεί, να βελτιωθεί και να μηχανογραφηθεί η διαχείριση των αδειών πέραν των κοινοτικών υδάτων, όπως και των δεδομένων που αφορούν τα αλιεύματα και τις σχετικές αλιευτικές δραστηριότητες και επικροτεί τις πρωτοβουλίες που ήδη ανέλαβε η Επιτροπή προς αυτή την κατεύθυνση·

28. συμφωνεί με την Επιτροπή ότι οι πολύπλοκες και χρονοβόρες διαδικασίες που εφαρμόζει η Ευρωπαϊκή Ένωση προκειμένου να μεταφέρει στην κοινοτική νομοθεσία τις διατάξεις που θεσπίζουν οι περιφερειακές οργανώσεις αλιείας (ΠΟΑ) είναι εξ ολοκλήρου ανεπιθύμητες, αλλά εκφράζει την άποψη ότι το μεγαλύτερο μέρος της πολυπλοκότητας της μεταφοράς πηγάζει από την υπερβολική γραφειοκρατία εντός της ίδιας της Επιτροπής και, επομένως, απορρίπτει κατηγορηματικά την πιθανότητα να υπάρξει κάποιας μορφής διαδικασία απλοποίησης εις βάρος των αρμοδιοτήτων του Ευρωπαϊκού Κοινοβουλίου όσον αφορά την παρέμβαση στη νομοθετική διαδικασία·

29. καλεί, επιπλέον, την Επιτροπή να οριστικοποιήσει μια "πρότυπη συμφωνία" για τις δύο μεγάλες κατηγορίες συμφωνιών εταιρικής σχέσης στον τομέα της αλιείας (της μικτής αλιείας και της θυνναλιείας), βάσει των οποίων θα κατοχυρώνονται τα δικαιώματα και οι υποχρεώσεις των δύο μερών (Κοινότητα και τρίτες χώρες)·

30. θεωρεί προτεραιότητα την αναδιατύπωση και απλούστευση της διαδικασίας διαπραγμάτευσης και παρακολούθησης των αλιευτικών συμφωνιών εταιρικής σχέσης και εκφράζει την ικανοποίησή του για τις προσπάθειες που ανέλαβε πρόσφατα η Επιτροπή προς αυτήν την κατεύθυνση·

31. δηλώνει έτοιμο να συμβάλει ενεργά στις προσπάθειες υλοποίησης της διαδικασίας απλοποίησης και καλεί σε διαρκή διοργανικό διάλογο για τη βελτίωση της νομοθεσίας στο πλαίσιο της ΚΑΠ·

32. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή.

[1] ΕΕ C 321 της 31.12.2003, σ. 1.

[2] ΕΕ L 358 της 31.12.2002, σ. 59.

--------------------------------------------------